હું વાત કરવા માગું છું આત્મીયતાની જે જાનવરોમાં સહજ રીતે જ હોય છે. કૂતરા, બિલાડી વગેરે પાલતુ જાનવરોમાં તે જલ્દી વરતાઈ આવે છે અને જલ્દી ઉદભવે છે કારણ કે આ જાનવરો માણસો સાથેના સંપર્કમાં સદીઓથી ચાલ્યા આવે છે. અન્ય પશુઓમાં પણ તે સારા પ્રમાણમાં હોય છે પરંતુ તે સ્પષ્ટ વ્યક્ત થતાં વાર લાગે છે. સામા માણસના એકધારા વિશ્વસનીય વ્યવહારથી જયારે કોઈ પ્રાણી નિ:શંક થઈ જાય છે ત્યારે તે પ્રાણી પૂરી વિશ્વસનીયતા અને એકનિષ્ઠાથી પોતાને સમર્પિત કરી દે છે. એમની દરેક ક્રિયા-પ્રતિક્રિયામાં, વ્યવહાર કે ક્રીડામાં વિશ્વસનીયતા, નિખાલસતા અને પાલનકર્તા પર લાગણી ઝલકતી હોય છે. આવી વિશ્વસનીયતાનો છલ, કપટથી અથવા જાણી-જોઇને પોતાના સ્વાર્થ માટે અથવા બીજાને પાડવા માટે ભંગ તો કેવળ માણસ જ કરી શકે !